钦定古今图书集成/明伦汇编/官常典/第650卷 > 邹元忠
## 钦定古今图书集成/明伦汇编/官常典/第650卷 > 邹元忠

按《广东通志》：“元忠字时效，新建人。少学濂洛关、闽之
学，由举人万历二十一年知增城县。勤政爱人，力持
古道，筑号舍数十于学宫之东，集诸士讲学不辍。邑
科试士子限于额，元忠请益之，遂为例。丙申大饥，发
仓捐俸糜粥赈济，不给，则又力劝富民之好义者，全
活以万计。又于城东四十里筑堤三千一百丈，以除”
水患，民赖有秋。居五载，擢丞延平，不就，归家，晚节益
励，谓得理学真派云。增之人士，俎豆不衰。